তথ্যবিবরণী নম্বর : ২৮৪৫

**বন্যা পরিস্থিতির উন্নতি অব্যাহত থাকবে**

ঢাকা, ১৭ শ্রাবণ (১ আগস্ট) :

 দুর্যোগ ব্যবস্থাপনা ও ত্রাণ মন্ত্রণালয়ের ন্যাশনাল ডিজ্যাস্টার রেসপন্স কো-অর্ডিনেশন সেন্টারের সর্বশেষ রাত ৮টার প্রতিবেদন অনুয়ায়ী আগামী ৪৮ ঘণ্টায় বন্যা পরিস্থিতির উন্নতির ধারা অব্যাহত থাকবে। প্রতিবেদনের তথ্য অনুযায়ী বিগত ২৪ ঘণ্টায় ৭৩টি স্থানে পানির সমতল হ্রাস পেয়েছে, বৃদ্ধি পেয়েছে ১৮টি স্থানে। শুধুমাত্র তিতাস ও কুশিয়ারা নদীর পানি বিপদসীমার উপরে রয়েছে।

 প্রতিবেদন অনুযায়ী আবহাওয়ার পূর্বাভাস : খুলনা, বরিশাল, ঢাকা ও চট্টগ্রাম বিভাগের অনেক জায়গায় এবং রংপুর, রাজশাহী, ময়মনসিংহ ও সিলেট বিভাগের কিছু কিছু জায়গায় অস্থায়ী দমকা হাওয়াসহ হালকা থেকে মাঝারী ধরণের বৃষ্টি অথবা বজ্রসহ বৃষ্টি হতে পারে। সেই সাথে দেশের কোথাও কোথাও মাঝারী ধরনের ভারী বর্ষণ হতে পারে। আজ রাত ১টা পর্যন্ত আবহাওয়ার পূর্বাভাসে  ঢাকা, ফরিদপুর, মাদারীপুর, খুলনা, বরিশাল, পটুয়াখালি, নোয়াখালি, কুমিল্লা, চট্টগ্রাম, কক্সবাজার এবং সিলেট অঞ্চলের নদীবন্দরসমূহকে ১ নম্বর সতর্ক সংকেত দেখাতে বলা হয়েছে।

 সরকার গত ১ জুলাই থেকে আজ পর্যন্ত বিভিন্ন জেলায় ২৮ হাজার ১৫০ মে. টন চাল, ৪ কোটি ৮১ লাখ
৫০ হাজার টাকা, ১ লাখ ১৭ হাজার কার্টন শুকনা খাবার, ৮ হাজার ৫০০ সেট তাঁবু, ৫৪ হাজার ৫০০ বান্ডিল ঢেউটিন, গৃহ নির্মাণে ১৬ কোটি ৩৫ লাখ টাকা, শিশুখাদ্য ক্রয়ে ১৮ লাখ টাকা এবং গোখাদ্য ক্রয়ে ২৪ লাখ টাকা বরাদ্দ প্রদান করে।

#

কাদের/মাহমুদ/রাহাত/আব্বাস/২০১৯/২১৩০ ঘণ্টা

তথ্যবিবরণী নম্বর : ২৮৪৪

**উপকূলীয় এলাকায় সুপেয় পানি প্রাপ্তি নিশ্চিত করা হবে**

 **-- স্থানীয় সরকার মন্ত্রী**

খুলনা, ১৭ শ্রাবণ (১ আগস্ট) :

স্থানীয় সরকার মন্ত্রী মোঃ তাজুল ইসলাম বলেছেন, উপকূলীয় এলাকায় সুপেয় পানি প্রাপ্তি নিশ্চিত করতে কাজ করছে সরকার। পানিতে লবণাক্ততা বৃদ্ধি এবং ভূ-গর্ভস্থ পানিতে আর্সেনিকের কারণে উপকূলীয় অঞ্চলে পানির যে সঙ্কট তৈরি হয়েছে তা সমাধানের জন্য একাধিক প্রকল্প গ্রহণ করা হয়েছে। বৃষ্টির পানি ব্যবহার, জলধার ও পুকুর নির্মাণ তথা ভূ-উপরিস্থ পানির ওপর জোর দেওয়া হচ্ছে। তিনি বলেন, ২০৩০ সালের মধ্যে সবার জন্য সুপেয় ও নিরাপদ পানীয়জল সরবরাহে সরকার দৃঢ়প্রতিজ্ঞ।

আজ খুলনা বিশ্ববিদ্যালয়ে ‘উন্নয়ন অগ্রযাত্রায় পানির ন্যায্যতা’ প্রতিপাদ্য নিয়ে দু’দিনব্যাপী দ্বিতীয় উপকূলীয় পানি সম্মেলনের উদ্বোধনী অনুষ্ঠানে প্রধান অতিথির বক্তৃতায় মন্ত্রী এসব কথা বলেন। ওয়ার্ল্ড ভিশন বাংলাদেশ, জনস্বাস্থ্য প্রকৌশল অধিদপ্তর, খুলনা বিশ্ববিদ্যালয়, খুলনা প্রকৌশল বিশ্ববিদ্যালয়-সহ সরকারি-বেসরকারি ৪৫টি সংস্থা ও প্রতিষ্ঠান এই সম্মেলনের আয়োজন করে।

খুলনা সিটি কর্পোরেশনের মেয়র তালুকদার আব্দুল খালেকের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন পল্লী উন্নয়ন ও সমবায় প্রতিমন্ত্রী স্বপন ভট্টাচার্য, খুলনার বিভাগীয় কমিশনার লোকমান হোসেন মিয়া, জনস্বাস্থ্য প্রকৌশল অধিদপ্তরের প্রধান প্রকৌশলী মোঃ সাইফুর রহমান এবং ওয়ার্ল্ড ভিশন বাংলাদেশের সমন্বয়ক ফ্রেড হুইটেভিন।

অনুষ্ঠানে মূল প্রবন্ধ উপস্থাপন করেন অধ্যাপক ড. মোহাম্মদ আলমগীর। স্বাগত বক্তব্য রাখেন খুলনা বিশ্ববিদ্যালয়ের ভাইস-চ্যান্সেলর প্রফেসর ড. মোহাম্মদ ফায়েকুজ্জামান।

#

হাসান/মাহমুদ/ইসরাত/রফিকুল/সেলিম/২০১৯/২১২০ ঘণ্টা

Handout Number : 2843

**Foreign Minister meets his Thai counterpart in Bangkok**

Dhaka, 17 Sraban (August 1) :

 Foreign Minister Dr.  A.K. Abdul Momen met his Thai counterpart Don Pramudwinai in Bangkok on the sidelines of the 26th ASEAN Regional Forum this evening.

 During the meeting, Bangladesh Foreign Minister mentioned that the Government of Bangladesh attaches highest priority in maintaining good relations with the neighboring countries. Both Ministers expressed satisfaction over the existing bilateral relations. Dr. Momen accentuated on increase of bilateral trade and investment and collaboration in different areas. He thanked the Thai Government for supporting the initiative of the establishment of Bangabandhu Chair PhD fellowship at Asian Institute of Thailand and stressed on making the best use of this mechanism. He sought Thai Foreign Minister’s support for Thai investment in Bangladesh, particularly in agro- based industries. Both Foreign Ministers agreed to promote and facilitate more interactions among the businessmen from both sides.

 On Rohingya issue, Dr. Momen mentioned that Bangladesh has a lot of expectations from Thailand as the current Chair of ASEAN to resolve this issue. He sought Thai help in early repatriation of Rohingyas in safety and security. He also highlighted the negative impact of the presence of these large number of Rohingyas on host community and the potential security risk for the entire region. The Thai Foreign Minister assured that Thailand will continue working to resolve this issue.

#

Tohidul/Mahmud/Mosharaf/Joynul/2019/2100 hours

তথ্যবিবরণী নম্বর : ২৭৪২

সরকার সংবিধান ও অসাম্প্রদায়িক চেতনার পরিপন্থী কোনো কিছুর সাথে আপস করবে না

 -- শিক্ষা উপমন্ত্রী

ঢাকা, ১৭ শ্রাবণ (১ আগস্ট) :

 শিক্ষা উপমন্ত্রী মহিবুল হাসান চৌধুরী বলেছেন, সরকার কখনই বাংলাদেশের সংবিধান ও অসাম্প্রদায়িক চেতনার পরিপন্থী কোনো কিছুর সাথে আপস করবে না। বাংলাদেশে প্রতিক্রিয়াশীল শক্তি অবশ্যই পরাজিত হবে। তিনি প্রতিক্রিয়াশীল শক্তির বিরুদ্ধে সামাজিক আন্দোলন গড়ে তোলার আহ্বান জানান।

উপমন্ত্রী আজ বিকালে রাজধানীর সেগুন বাগিচার আনোয়ারা বেগম-মুনিরা খান মিলনায়তনে মহিলা পরিষদের আয়োজনে ‘মুক্তিযুদ্ধের চেতনায় বিজ্ঞানভিত্তিক, অসাম্প্রদায়িক, জেন্ডার সংবেদনশীল ও মানবিক পাঠ্যবই চাই’ শীর্ষক আলোচনা সভায় প্রধান অতিথির বক্তৃতায় এসব কথা বলেন।

 মহিলা পরিষদের সভানেত্রী আয়েশা খানমের সভাপতিত্বে আলোচনা সভায় বিশেষ অতিথি হিসেবে উপস্থিত ছিলেন মাধ্যমিক ও উচ্চ শিক্ষা বিভাগের সিনিয়র সচিব সোহরাব হোসাইন। অন্যান্যের মধ্যে উপস্থিত ছিলেন বিশিষ্ট লেখক ও কলামিস্ট আব্দুল মোমেন, বিশিষ্ট শিক্ষাবিদ সৈয়দ মঞ্জুরুল ইসলাম, ঘাতক দালাল নির্মূল কমিটির সভাপতি শাহরিয়ার কবির, এনসিটিবি'র সদস্য মশিউজ্জান, উদীচীর সভাপতি শফীউদ্দিন, নারী প্রগতি সংঘের নির্বাহী পরিচালক রোকেয়া কবীর-সহ বিভিন্ন শ্রেণি পেশার মানুষ।

সোহরাব হোসাইন বলেন, পিইসি ও জেএসসি পরীক্ষায় জিপিএ পদ্ধতির বিকল্প চিন্তা করছে সরকার। আব্দুল মোমেন বলেন, রাষ্ট্র এগিয়ে যাচ্ছে কিন্তু সমাজ পিছিয়ে যাচ্ছে। সমাজে ধর্মান্ধতার প্রসার ঘটেছে। সৈয়দ মঞ্জুরুল ইসলাম শিক্ষায় বিনিয়োগ বৃদ্ধির প্রতি গুরুত্বারোপ করেন। তিনি বলেন, ভালো শিক্ষক না হলে ভালো শিক্ষা পাওয়া যাবে না। তিনি শিক্ষকদের জন্য আলাদা বেতন কাঠামো চালু করার দাবি জানান।

সভায় মহিলা পরিষদের পক্ষ থেকে সরকারের কাছে ছয় দফা দাবি তুলে ধরা হয়।

#

খায়ের/মাহমুদ/মোশারফ/সেলিম/২০১৯/১৯০০ ঘণ্টা

তথ্যবিবরণী নম্বর : ২৮৪১

সম্মিলিত প্রচেষ্টায় ডেঙ্গু জ্বরের প্রকোপ নিয়ন্ত্রণে চলে আসবে

 --- স্বাস্থ্যমন্ত্রী

ঢাকা, ১৭ শ্রাবণ (১ আগস্ট) :

 স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘ঢাকার দুই সিটি কর্পোরেশন, সংশ্লিষ্ট মন্ত্রণালয়-সহ দেশের সকল মানুষের সচেতনতা ও সম্মিলিত উদ্যোগে খুব শীঘ্রই দেশের ডেঙ্গু প্রকোপ নিয়ন্ত্রণে চলে আসবে’।

 আজ সচিবালয়স্থ স্বাস্থ্য ও পরিবার কল্যাণ মন্ত্রণালয়ের সভাকক্ষে স্বাস্থ্য ও পরিবার কল্যাণ মন্ত্রণালয় আয়োজিত ‘ডেঙ্গু প্রকোপ ও সম্মিলিত প্রচেষ্টা’ বিষয়ক আন্তঃমন্ত্রণালয় আলোচনা সভায় সর্বশেষ ডেঙ্গু পরিস্থিতি পর্যালোচনা শেষে স্বাস্থ্যমন্ত্রী এ আশাবাদ ব্যক্ত করেন।

 স্বাস্থ্যমন্ত্রীর সভাপতিত্বে সভায় ঢাকা উত্তর সিটি কর্পোরেশনের মেয়র আতিকুল ইসলাম, দক্ষিণ সিটি কর্পোরেশনের মেয়র সাঈদ খোকন, প্রধানমন্ত্রীর কার্যালয়ের এসডিজি বিষয়ক প্রধান সমন্বয়ক আবুল কালাম আজাদ, বিএমএ’র সভাপতি ডা. মোস্তফা জালাল মহিউদ্দিন, শিক্ষা মন্ত্রণালয়ের সিনিয়র সচিব সোহরাব হোসেন, স্বাস্থ্য সেবা বিভাগের সচিব মোঃ আসাদুল ইসলাম, স্বাস্থ্য অধিদপ্তরের মহাপরিচালক আবুল কালাম আজাদ এবং বাংলাদেশ মেডিকেল অ্যাসোসিয়েশনের মহাসচিব অধ্যাপক ডা. ইকবাল আরসালান, বিভিন্ন মন্ত্রণালয়ের সচিব-সহ উচ্চপর্যায়ের কর্মকর্তাগণ উপস্থিত ছিলেন।

 সভায় ডেঙ্গু নিয়ে কি-নোট তুলে ধরেন বিশ্ব স্বাস্থ্য সংস্থার সাউথ ইস্ট এশিয়া রিজিওনাল অফিসার ড. বি এন নাগপাল।

 সভায় স্বাস্থ্যমন্ত্রী বলেন, ডেঙ্গু পরিস্থিতি নিয়ন্ত্রণে স্বাস্থ্য সেবা বিভাগের সংশ্লিষ্টরা সার্বক্ষণিক মনিটরিং করছেন। ডেঙ্গু পরিস্থিতি মোকাবিলায় মশার উৎপত্তিস্থল ধ্বংস করার পাশাপাশি শীঘ্রই মশক নিধনে কার্যকর ওষুধ আনা হচ্ছে। প্রধানমন্ত্রী লন্ডনে চিকিৎসাধীন থাকা অবস্থায প্রতিদিন ডেঙ্গু পরিস্থিতির খোঁজ খবর নিচ্ছেন এবং দিক নির্দেশনাও দিচ্ছেন। এছাড়া স্বাস্থ্য সেবা বিভাগ প্রধানমন্ত্রীর কার্যালয়ের সঙ্গে সমন্বয় রেখে একযোগে কাজ করছে উল্লেখ করে স্বাস্থ্যমন্ত্রী অল্প দিনের মধ্যেই ডেঙ্গু পরিস্থিতি নিয়ন্ত্রণে আসবে বলে আশাবাদ ব্যক্ত করেন। তিনি উল্লেখ করেন, ডেঙ্গু পরিস্থিতি মোকাবিলায় হাসপাতালগুলোতে নতুন নতুন ওয়ার্ড খোলা হচ্ছে এবং যেসব হাসপাতালে রোগী ভর্তি করা হতো না সেখানেও ভর্তির ব্যবস্থা করা হয়েছে।

#

মাইদুল/ফারহানা/রফিকুল/জয়নুল/২০১৯/১৯৪০ঘণ্টা

তথ্যবিবরণী নম্বর : ২৮৪০

পৃথক কেমিকেল জোন স্থাপনের দাবি জানিয়েছে বাংলাদেশ পেইন্ট ম্যানুফ্যাকচারার্স এসোসিয়েশন

ঢাকা, ১৭ শ্রাবণ (১ আগস্ট) :

 রং প্রস্তুতকারী প্রতিষ্ঠানসমূহের জন্য পৃথক একটি কেমিকেল জোন স্থাপনের দাবি জানিয়েছে বাংলাদেশ পেইন্ট ম্যানুফ্যাকচারার্স এসোসিয়েশন। আজ শিল্প মন্ত্রণালয়ের সম্মেলন কক্ষে শিল্পসচিব মোঃ আবদুল হালিমের সাথে এসোসিয়েশনের ১২ সদস্যের একটি প্রতিনিধিদলের সভায় এই দাবি জানানো হয়। এসোসিয়েশনের সভাপতি রুপালি হক চৌধুরী প্রতিনিধিদলের নেতৃত্বে দেন।

 শিল্পসচিব বলেন, সরকার দেশের একই ধরনের শিল্প প্রতিষ্ঠানসমূহকে একটি নির্দিষ্ট স্থানে স্থাপনের জন্য বিভিন্ন শিল্পনগরী ও শিল্পপল্লী স্থাপন করছে। রং প্রস্তুতকারী প্রতিষ্ঠানসমূহের জন্য একটি পৃথক জোন স্থাপন করতে বাংলাদেশ ক্ষুদ্র ও কুটির শিল্প কর্পোরেশনের সাথে যোগাযোগ করার পরামর্শ দেন শিল্পসচিব।

 রুপালি হক চৌধুরী বলেন, বাংলাদেশ উৎপাদিত রংয়ের মান বজায় রাখা এবং উৎপাদন প্রক্রিয়ায় যাতে পরিবেশ ক্ষতিগ্রস্ত না হয়, সে বিষয়ে এসোসিয়েশনের সদস্য প্রতিষ্ঠানগুলো সচেতন রয়েছে। এই শিল্পের সঙ্গে প্রায় ৭০ হাজার মানুষ প্রত্যক্ষভাবে জড়িত বলে উল্লেখ করেন তিনি।

 প্রতিনিধিদল বিএসটিআই’র স্ট্যান্ডার্ড প্রতিপালনপূর্বক সিএম লাইসেন্স গ্রহণের বাধ্যবাধকতা বিষয়ে শিল্প মন্ত্রণালয় কর্তৃক জারিকৃত এসআরও নং ২২০-আইন/২০১৮ প্রজ্ঞাপনের রং সংশ্লিষ্ট অংশ ক্রমিক নং ২৬, ২৭ ও ২৮-এর কার্যকারীতা পাঁচ বছরের জন্য স্থগিত করার দাবি জানায়। এ প্রসঙ্গে শিল্প সচিব বলেন, ব্যবসায়িক স্বার্থেই রং উৎপাদনকারী প্রতিষ্ঠানসমূহকে স্ট্যান্ডার্ড তৈরি করতে হবে এবং সেটি বজায় রাখতে হবে। দেশীয় পণ্যের মান খারাপ হলে বিদেশি পণ্য বাজার দখল করে নেবে। কোন বিষয়ে কত দিন সময় প্রয়োজন সেটি বিস্তারিত প্রতিবেদন আকারে প্রেরণ করা হলে তা বিএসটিআই’র কাউন্সিলের সভায় উত্থাপন করা হবে বলে জানান শিল্প সচিব। দেশীয় শিল্প সুরক্ষার স্বার্থে শিল্প মন্ত্রণালয় ও বিএসটিআই’র পক্ষ থেকে এ বিষয়ে ল্যাবরেটরি সহায়তাসহ সবধরনের সহযোগিতা প্রদানের আশ্বাস প্রদান করেন শিল্পসচিব ।

 শিল্পসচিব সকল রং উৎপাদনকারী প্রতিষ্ঠানকে লাইসেন্সিং বিষয়ে যথাযথভাবে অবহিত করতে একটি ওয়ার্কশপ পরিচালনার জন্য বাংলাদেশ পেইন্ট ম্যানুফেকচারার্স এসোসিয়েশনের প্রতি আহ্বান জানান।

 বিএসটিআই’র মহাপরিচালক মোঃ মুয়াজ্জেম হোসাইন, শিল্প মন্ত্রণালয়ের অতিরিক্ত সচিব সুলতান মাহমুদ, যুগ্মসচিব মোহাম্মদ সেলিম উদ্দিন, বিএসটিআই’র পরিচালক (সিএম) এস এম ইসহাক আলী এ সময় উপস্থিত ছিলেন।

#

মাসুম/মাহমুদ/মোশারফ/জয়নুল/২০১৯/১৮৫০ঘণ্টা

তথ্যবিবরণী নম্বর : ২৮৩৯

নৌপরিবহন মন্ত্রণালয় ও ৩টি সংস্থার সংশ্লিষ্টদের ঈদের ছুটি বাতিল

ঢাকা, ১৭ শ্রাবণ (১ আগস্ট) :

 আসন্ন পবিত্র ঈদুল আজহা ও বর্তমান বন্যা পরিস্থিতি বিবেচনায় ঘরমুখো এবং উৎসব শেষে কর্মস্থলে ফেরা মানুষের নৌপথে ঈদ যাত্রা নিরাপদ করতে এবং সুশৃঙ্খল লঞ্চ চলাচলের মাধ্যমে যাত্রী পরিবহন ব্যবস্থাপনা নিশ্চিত করতে নৌপরিবহন মন্ত্রণালয় ও এর অধীনস্থ বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ), বাংলাদেশ অভ্যন্তরীণ নৌপরিবহন করপোরেশন (বিআইডব্লিউটিসি) এবং নৌপরিবহন অধিদপ্তরের সংশ্লিষ্ট কর্মকর্তা ও কর্মচারীদের ঈদের ছুটি বাতিল করা হয়েছে।

 নৌপরিবহন মন্ত্রণালয় আজ এ সংক্রান্ত একটি অফিস আদেশ জারি করেছে।

#

জাহাঙ্গীর/মাহমুদ/মোশারফ/জয়নুল/২০১৯/১৮০০ঘণ্টা

তথ্যবিবরণী নম্বর : ২৮৩৮

**বঙ্গবন্ধু হত্যায় জড়িতদের মুখোশ খুলতে কমিশন গঠন করা উচিত**

 **---তথ্যমন্ত্রী**

ঢাকা, ১৭ শ্রাবণ (১ আগস্ট) :

 ‘বঙ্গবন্ধু হত্যায় জড়িতদের মুখোশ খুলতে কমিশন গঠন করা উচিত’ বলেছেন তথ্যমন্ত্রী ও আওয়ামী লীগের প্রচার ও প্রকাশনা সম্পাদক ড. হাছান মাহমুদ ।

 আজ সকালে সচিবালয়ে ক্লিনিক ভবনের সামনে তথ্য অধিদফতর আয়োজিত ‘জাতির পিতা বঙ্গবন্ধুর দুর্লভ আলোকচিত্র প্রদর্শনী’র উদ্বোধন অনুষ্ঠানে এ কথা বলেন মন্ত্রী। এ সময় তথ্য প্রতিমন্ত্রী ডা. মোঃ মুরাদ হাসান, তথ্যসচিব আবদুল মালেক, প্রধান তথ্য কর্মকর্তা সুরথ কুমার সরকার এবং মন্ত্রণালয় ও সংশ্লিষ্ট দফতরের কর্মকর্তারা উপস্থিত ছিলেন।

 শোকাবহ আগস্টের প্রথম দিনে জাতির পিতা বঙ্গবন্ধু ও তার পরিবারের প্রতি গভীর শ্রদ্ধা নিবেদন করে তথ্যমন্ত্রী বলেন, ‘আমি ব্যক্তিগতভাবে মনে করি, দেশের মানুষ মনে করে যারা বঙ্গবন্ধু হত্যাকাণ্ড সামনে থেকে সংঘটিত করেছিলেন শুধু তাদের বিচারের মাধ্যমেই ন্যায় প্রতিষ্ঠা পুরোপুরি সম্ভবপর নয়। ন্যায় প্রতিষ্ঠা করতে হলে যারা এ হত্যাকাণ্ডের পেছনে নীল নকশা প্রণয়ন করেছে, জিয়াউর রহমানসহ যারা এ নীল নকশার সঙ্গে যুক্ত ছিলেন একটি কমিশন গঠন করে তাদের মুখোশ জাতির সামনে উন্মোচিত করা প্রয়োজন। এটিই আজকে জনতার দাবি, জনগণের দাবি।’

 মন্ত্রী বলেন, ‘বঙ্গবন্ধু বাংলাদেশকে একটি উন্নত রাষ্ট্রে রূপান্তরিত করার স্বপ্ন এঁকেছিলেন। বঙ্গবন্ধুকে সাড়ে তিন বছরের মাথায় হত্যা করার কারণে সেই স্বপ্ন তিনি বান্তবায়ন করে যেতে পারেননি। এখন বঙ্গবন্ধু কন্যা শেখ হাসিনার নেতৃত্বে বাংলাদেশ বঙ্গবন্ধুর স্বপ্ন পূরণের পথে অদম্য গতিতে এগিয়ে চলছে। এই সময়ে রাজনৈতিক অপশক্তি বাংলাদেশের অগ্রগতিকে পেছন থেকে টেনে ধরার চেষ্টা করছে। এই অপশক্তি হচ্ছে জঙ্গিগোষ্ঠীর পৃষ্ঠপোষক বিএনপি-জামায়াত। তারাই এখন গুজব ছড়াচ্ছে, তারাই সমাজে অস্থিরতা সৃষ্টির অপচেষ্টা চালাচ্ছে।’

 পরে মন্ত্রী ডিজিটাল ডিসপ্লেতে আলোকচিত্র প্রদর্শনীর উদ্বোধন করেন এবং বঙ্গবন্ধুকে নিয়ে আলোকচিত্র ও সেই সময়ের পত্রিকায় বঙ্গবন্ধুর আলোকচিত্র ঘুরে দেখেন।

#

আকরাম/মাহমুদ/রাহাত/মোশারফ/আব্বাস/২০১৯/১৭২৬ ঘণ্টা

তথ্যবিবরণী নম্বর : ২৮৩৭

**সারা দেশে ডেঙ্গু পরিস্থিতি**

ঢাকা, ১৭ শ্রাবণ (১ আগস্ট) :

 গতকাল সকাল ৮টা থেকে আজ সকাল ৮টা পর্যন্ত ২৪ ঘণ্টায় ঢাকায় বিভিন্ন সরকারি হাসপাতালে ৭৬২ জন, বেসরকারি হাসপাতাল ও ক্লিনিকে ৩৮৮ জন এবং ঢাকার বাইরে বিভিন্ন হাসপাতালে ৫৬২ জন-সহ ডেঙ্গু রোগে মোট আক্রান্ত রোগীর সংখ্যা ১ হাজার ৭শ’ ১২জন। গত ২৪ ঘণ্টায় কোনো মৃত্যুর খবর পাওয়া যায়নি। স্বাস্থ্য অধিদপ্তরের ইমার্জেন্সি অপারেশনস সেন্টার ও কন্ট্রোল রুম থেকে প্রাপ্ত প্রতিবেদনে এ তথ্য পাওয়া গেছে।

 বর্তমানে সারা দেশে বিভিন্ন হাসপাতালে ডেঙ্গু জ্বরে আক্রান্ত হয়ে ভর্তি আছেন ৫ হাজার ৮শ’ ৩৮ জন রোগী।

#

মাহমুদ/রাহাত/আব্বাস/২০১৯/১৭১৫ ঘণ্টা

তথ্যবিবরণী নম্বর : ২৮৩৬

**মাত্র ২টি নদীর পানি বিদপসীমার উপরে**

ঢাকা, ১৭ শ্রাবণ (১ আগস্ট) :

 বিগত ২৪ ঘণ্টায় ৭৩টি স্থানে পানির সমতল হ্রাস পেয়েছে, বৃদ্ধি পেয়েছে ১৮টি স্থানে। শুধুমাত্র তিতাস ও কুশিয়ারা নদীর পানি বিপদসীমার উপরে রয়েছে। আগামী ৪৮ ঘণ্টায় বন্যা পরিস্থিতির উন্নতির এই ধারা অব্যাহত থাকবে। দুর্যোগ ব্যবস্থাপনা ও ত্রাণ মন্ত্রণালয়ের ন্যাশনাল ডিজ্যাস্টার রেসপন্স কো-অর্ডিনেশন সেন্টারের প্রতিবেদনে এ তথ্য জানানো হয়েছে।

 প্রতিবেদন অনুযায়ী আবহাওয়ার পূর্বাভাস : খুলনা, বরিশাল, ঢাকা ও চট্টগ্রাম বিভাগের অনেক জায়গায় এবং রংপুর, রাজশাহী, ময়মনসিংহ ও সিলেট বিভাগের কিছু কিছু জায়গায় অস্থায়ী দমকা হাওয়াসহ হালকা থেকে মাঝারী ধরণের বৃষ্টি অথবা বজ্রসহ বৃষ্টি হতে পারে। সেই সাথে দেশের কোথাও কোথাও মাঝারী ধরনের ভারী বর্ষণ হতে পারে।

 সরকার গত ১ জুলাই থেকে আজ পর্যন্ত বিভিন্ন জেলায় ২৭ হাজার ৯৫০ মে. টন চাল, ৪ কোটি ৭৬ লাখ
৫০ হাজার টাকা, ১ লাখ ১৭ হাজার কার্টন শুকনা খাবার, ৮ হাজার ৫০০ সেট তাঁবু, ৫৪ হাজার ৩০০ বান্ডিল ঢেউটিন, গৃহ নির্মাণে ১৬ কোটি ২৯ লাখ টাকা, শিশুখাদ্য ক্রয়ে ১৮ লাখ টাকা এবং গোখাদ্য ক্রয়ে ২৪ লাখ টাকা বরাদ্দ প্রদান করে।

#

কাদের/অনসূয়া/পরীক্ষিৎ/আসমা/২০১৯/১৬২০ ঘণ্টা

তথ্যবিবরণী নম্বর : ২৮৩৫

**বেসরকারি শিক্ষা প্রতিষ্ঠানের শিক্ষক-কর্মচারীদের ঈদুল আজহার উৎসব ভাতার চেক হস্তান্তর**

ঢাকা, ১৭ শ্রাবণ (১ আগস্ট) :

 এমপিওভুক্ত বেসরকারি স্কুল ও কলেজের শিক্ষক, কর্মচারীদের আসন্ন ঈদুল আজহার উৎসব ভাতার সরকারি অংশের ৮ টি চেক অনুদান বণ্টনকারী অগ্রণী ও রূপালী ব্যাংক লিমিটেড এর প্রধান কার্যালয়ে এবং জনতা ও সোনালী ব্যাংক লিমিটেড এর স্থানীয় কার্যালয়ে হস্তান্তর করা হয়েছে।

 আগামী ৮ আগস্ট পর্যন্ত সংশ্লিষ্ট শাখা ব্যাংক হতে ঈদুল আজহার উৎসব ভাতার সরকারি অংশ উত্তোলন করা যাবে।

#

মমিন/অনসূয়া/পরীক্ষিৎ/রবি/শামীম/২০১৯/১৬০২ ঘণ্টা

তথ্যবিবরণী নম্বর : ২৮৩৪

**সামাজিক যোগাযোগ মাধ্যমে গুজবের বিরুদ্ধে সতর্ক থাকার আহ্বান**

ঢাকা, ১৭ শ্রাবণ (১ আগস্ট) :

 লক্ষ্য করা যাচ্ছে যে, গত কয়েকদিন ধরে একটি স্বার্থান্বেষী মহল অসৎ উদ্দেশ্যে সামাজিক যোগাযোগ মাধ্যমে ধারাবাহিকভাবে অসত্য ও ভিত্তিহীন তথ্য দিয়ে গুজব সৃষ্টি করে যাচ্ছে। ভবিষ্যতেও তারা এ ধরনের গুজব সৃষ্টি করবে বলে আশংকা রয়েছে।

 দেশবাসীকে এ ধরনের গুজবে কান না দিয়ে সতর্ক থাকার জন্য পরামর্শ দেওয়া যাচ্ছে।

 এ ধরনের গুজব কারো নজরে পড়লে সামাজিক যোগাযোগ মাধ্যমসহ সর্বস্তরে এর বিরুদ্ধে সোচ্চার হওয়ার জন্য অনুরোধ জানানো হচ্ছে।

#

অনসূয়া/পরীক্ষিৎ/শামীম/২০১৯/১৪৪২ ঘণ্টা

তথ্যবিবরণী নম্বর : ২৮৩৩

ফেরিতে মৃত্যু

**নৌপরিবহন মন্ত্রণালয়ের তদন্তকমিটি পুনর্গঠন**

ঢাকা, ১৭ শ্রাবণ (১ আগস্ট) :

 ‘অতিরিক্ত সচিবের জন্য বিলম্ব : প্রাণ গেল অ্যাম্বুলেন্সের রোগীর’ শিরোনামে ইনডিপেন্ডেট টেলিভিশনে প্রচারিত এবং বিভিন্ন জাতীয় দৈনিকে প্রকাশিত সংবাদের বিষয়ে ২৯ জুলাই নৌপরিবহন মন্ত্রণালয়ের
গঠিত তদন্তকমিটি পুনর্গঠন করা হয়েছে। ৩১ জুলাই নৌপরিবহন মন্ত্রণালয় এ সংক্রান্ত একটি অফিস আদেশ জারি করেছে।

 পুনর্গঠিত তিন সদস্যের তদন্তকমিটির আহ্বায়ক হলেন - নৌপরিবহন মন্ত্রণালয়ের অতিরিক্ত সচিব সঞ্জয় কুমার বণিক এবং অন্য সদস্যরা হলেন - একই মন্ত্রণালয়ের যুগ্মসচিব শাহনওয়াজ দিলরুবা খান ও উপসচিব এস এম শাহ্ হাবিবুর রহমান হাকিম।

 কমিটিকে সরেজমিনে তদন্ত করে আগামী সাত কার্যদিবসের মধ্যে প্রাথমিক তদন্ত প্রতিবেদন মন্ত্রণালয়ে দাখিল করতে অফিস আদেশে বলা হয়েছে।

#

জাহাঙ্গীর/অনসূয়া/পরীক্ষিৎ/রবি/জসীম/আসমা/২০১৯/১৩০০ ঘণ্টা

 তথ্যবিবরণী নম্বর : ২৮৩২

**জাতীয় চাঁদ দেখা কমিটির সভা আগামীকাল**

ঢাকা, ১৭ শ্রাবণ (১ আগস্ট) :

 ১৪৪০ হিজরি সনের পবিত্র ঈদুল আযহার তারিখ নির্ধারণ ও পবিত্র যিলহজ্জ মাসের চাঁদ দেখার তথ্য পর্যালোচনা ও এ বিষয়ে সিদ্ধান্ত গ্রহণের লক্ষ্যে আগামীকাল ২ আগস্ট সন্ধ্যা ৭.১৫ টায় (বাদ মাগরিব) ইসলামিক ফাউন্ডেশন বায়তুল মুকাররম সভাকক্ষে জাতীয় চাঁদ দেখা কমিটির এক সভা অনুষ্ঠিত হবে।

 ধর্ম প্রতিমন্ত্রী ও জাতীয় চাঁদ দেখা কমিটির সভাপতি আলহাজ এডভোকেট শেখ মোঃ আব্দুল্লাহ সভায় সভাপতিত্ব করবেন ।

 বাংলাদেশের আকাশে কোথাও পবিত্র যিলহজ্জ মাসের চাঁদ দেখা গেলে তা নিম্নোক্ত টেলিফোন ও ফ্যাক্স নম্বরে অথবা সংশ্লিষ্ট জেলা প্রশাসক অথবা উপজেলা নির্বাহী অফিসারকে জানানোর জন্য অনুরোধ করা হলো।

 টেলিফোন নম্বর : ৯৫৫৯৬৪৩, ৯৫৫৫৯৪৭, ৯৫৫৬৪০৭ ও ৯৫৫৮৩৩৭, ৯৫৫৯৪৯৩।

 ফ্যাক্স নম্বর : ৯৫৬৩৩৯৭ ও ৯৫৫৫৯৫১।

#

শারমীন/অনসূয়া/জসীম/আসমা/২০১৯/১১৩০ ঘণ্টা